דראז'ן פטרוביץ'

דראז'ן פטרוביץ' (בקרואטית: Dražen Petrović;‏ 22 באוקטובר 1964 – 7 ביוני 1993) היה כדורסלן קרואטי ששיחק בעמדת הקלע. פטרוביץ' זכור כאחד מגדולי הכדורסלנים האירופאים ואחד הראשונים שהצליחו בליגת ה-NBA האמריקאית. בשנות פעילותו נחשב לשחקן האירופי הטוב ביותר, כונה "מוצרט של הכדורסל", ורבים רואים בו את הכדורסלן האירופאי הטוב ביותר בכל הזמנים. מותו הפתאומי, בשיא הצלחתו, הכה בשעתו את עולם הספורט בהלם. פטרוביץ' נולד בשיבניק שבקרואטיה, אז חלק מיוגוסלביה, והחל לשחק בקבוצת הכדורסל המקומית שיבנקה שיבניק, בה שיחק אחיו הגדול אלכסנדר. בעונת 1983/94, בגיל 18 בלבד, הוביל את הקבוצה לאליפות הליגה היוגוסלבית, אולם תואר האליפות נלקח ממנה לאחר שערוריית שיפוט וניתן לקבוצת בוסנה סרייבו. כמו כן הקבוצה הגיעה לשני גמרי גביע קוראץ' ברציפות בשנים 1982–1983. בשנת 1984 עבר לשחק בציבונה זאגרב, שם חזר לשתף פעולה עם אחיו אלכסנדר. ב-5 באוקטובר 1985, במשחקה של ציבונה נגד אולימפיה ליובליאנה, שעלתה עם הרכב הנוער שלה בעקבות עונש שהוטל על הקבוצה, קלע פטרוביץ 112 נקודות. הוא זכה בשתי אליפויות אירופה עם ציבונה זאגרב (1985 ו־1986). ב-1989 עבר לשחק בריאל מדריד הספרדית וזכה עמה בגביע הספרדי ובגביע אירופה למחזיקות. בגמר המחזיקות מול קזרטה האיטלקית קלע פטרוביץ' 62 נקודות באחד ממשחקיו הזכורים ביותר. למחרת המשחק, כינה עיתון הספורט האיטלקי "גזטה דלו ספורט" את פטרוביץ' "מוצרט של הכדורסל", במה שהפך לכינוי שלו לאורך הקריירה. בעונת 1989/1990 עבר לשחק בפורטלנד טרייל בלייזרס מליגת ה-NBA, לאחר שנבחר במקום ה-60 בדראפט 1986. במהלך עונת 1990/1991 עבר לשחק בניו ג'רזי נטס ובסיום עונת 1992/1993, האחרונה שלו בקריירה, נבחר לחמישייה השלישית של העונה. פטרוביץ' היה חבר של קבע בנבחרת יוגוסלביה כבר בשנותיו המוקדמות כשחקן. בשנים 1984 עד 1991 הוביל את יוגוסלביה למדליית כסף באולימפיאדת סיאול (1988) ומדליית ארד באולימפיאדת לוס אנג'לס (1984), מדליית זהב (ארגנטינה 1990) וארד (ספרד 1986) באליפות העולם, ומדליית זהב (יוגוסלביה 1989) וארד (יוון 1987) באליפות אירופה. עם נבחרת קרואטיה זכה במדליית הכסף באולימפיאדת ברצלונה (1992). הקריירה המרשימה של דראז'ן פטרוביץ' נקטעה בתאונת דרכים בגרמניה, ב-7 ביוני 1993. התאונה אירעה כשהיה בדרכו מפולין, שם שיחק בוורוצלב עם נבחרת קרואטיה, בטורניר שקבע את הנבחרות הנוספות שתשחקנה באליפות אירופה, באותה שנה. פטרוביץ׳ היה אמור להגיע ברכב לזאגרב, כדי לבקר את משפחתו. הנבחרת הקרואטית נסעה באוטובוס דרך פרנקפורט לזאגרב, אבל פטרוביץ׳ שכר מכונית ונסע דרך מינכן. התאונה אירעה בשעה 17.20 שעון גרמניה. חברתו, קלרה ז׳לנצי, נהגה במכונית הפולקסווגן גולף, בכביש המהיר למינכן. בנתיב הנגדי נסעה משאית, שנאלצה לבלום בגלל שמכונית לפניה החליקה. המשאית התנגשה בקיר ההפרדה, חדרה בעד הקיר, וניצבה במסלול הנגדי. נהג המשאית העיד כי ניסה להזהיר את המכוניות מולו, אבל לפני שהספיק, נכנסה במשאית מכוניתו של פטרוביץ׳. חברתו ניסתה לבלום, אבל בגלל הכביש הרטוב התנגשה במשאית. פטרוביץ' שישב במושב האחורי נהרג במקום, חברתו ונוסעת נוספת נפצעו קשה. מאז 1993, היכל הכדורסל של קבוצת ציבונה זאגרב קרוי על שמו של פטרוביץ'. כמו כן, גופייתו עם המספר "10" תלויה על תקרת האולם כהוקרה על תרומתו לקבוצה. באותה שנה נתלתה גופייתו גם על תקרת אולמה הביתי של ניו ג'רזי נטס, עם המספר "3" אותו לבש בקבוצה. ב־2002 נבחר פטרוביץ' להיכל התהילה של הכדורסל כשחקן. לאחר מותו הוקם מוזיאון לזכרו בזאגרב. במוזיאון ניתן ללמוד פרטים רבים על הקריירה שלו ומוצגים בו סרטונים, תמונות וסטטיסטיקות אודותיו. ב-2010 נוצר סרט דוקומנטרי בשם "פעם אחים" (Once Brothers) בהפקת ערוץ ESPN, על ידידותו ומריבתו עם השחקן הסרבי ולאדה דיבאץ בצל מלחמת האזרחים ביוגוסלביה. * בצהוב מסומנים מפעלים אירופיים לא נמצאו נתונים סטטיסטיים אתר האינטרנט הרשמי של דראז'ן פטרוביץ' (באנגלית, בקרואטית ובספרדית) פרופיל, באתר Basketball-Reference פרופיל אולימפי, באתר olympedia.org פרופיל, באתר eurobasket פרופיל, באתר פיב"א פרופיל, באתר היכל התהילה של הכדורסל פרופיל, באתר ליגת ה-NBA פרופיל, באתר ליגת העל הספרדית בכדורסל (בספרדית) דראז'ן פטרוביץ', באתר "Find a Grave" (באנגלית) דראז'ן פטרוביץ' באתר היכל התהילה מוצארט של הכדורסל, באתר וואלה, 7 ביוני 2011 דניאל שחק, ‏גאון כדורסל, אגדה, אליל ילדות: כך כישף אותי דראז'ן פטרוביץ', באתר ערוץ הספורט, 6 ביוני 2013 ניק פראג, 20 שנה למותה של אגדה – דראזן פטרוביץ', ‏7 ביוני 2013 אמיר ענבר, אלוהים לקח את הטוב ביותר, באתר הארץ, 5 ביוני 2013 ירון רוולסצ'י‏, ספיריטס: מוצארט של הכדורסל, באתר וואלה, 31 ביולי 2013 אהרל'ה ויסברג‏, "עמדנו עם הקהל ומחאנו לו כפיים": 30 שנים ל-59 הנקודות של פטרוביץ' בהיכל, באתר וואלה, 8 בפברואר 2018 דדראז'ן פטרוביץ' - מוצרט של הכדורסל - נהרג בתאונת דרכים, חדשות, 9 ביוני 1993 איתי גודר, "דראז'ן פטרוביץ' היה היחיד ששיחק מול האמריקאים בלי פחד בעיניים". כעת אחיו ימשיך בדרכו, באתר הארץ, 4 בספטמבר 2019 VLADIMIR STANKOVIC - EUROLEAGUE.NET, Drazen Petrovic, an unfinished symphony, ‏21.1.2013 (באנגלית) משחק הגמר המלא, ר. מדריד נגד קאזרטה, 1989 אלי סהר, עם הסרבים הם עוד הסתדרו, המוות של פטרוביץ' כבר היה יותר מדי, באתר הארץ, 8 ביוני 2003 סוכנויות הידיעות, "היתה לו הרגשה רעה, הוא פשוט פחד לנסוע", חדשות, 9 ביוני 1993 ESPN 30 For 30 - Once Brothers סטטיסטיקת שחקן באתר drazenpetrovic.com דף סטטיסטיקה - באתר ה-NBA